Lipastot ovat myös käteviä tilanjakajia. Esimerkiksi matala ja tukeva lipasto lastenhuoneessa voi jakaa huoneen erillisiin leikki- ja nukkuma-alueisiin, tai toimia rajapyykkinä kahden lapsen yhteisessä huoneessa. Suuren ja ehkä hieman kolkonkin olohuoneen voi lipastoilla jakaa pienempiin soppeihin, jotka ovat omiaan vaikkapa tv:n katseluun, seurusteluun tai lukemiseen. Lapsiperheiden kannattaa hankkia esimerkiksi eteiseen lipasto, jossa on jokaiselle kodin asukkaalle oma laatikko. Jokainen voi sitten kotiin tullessaan laittaa käsineet, pipot ja muut pienet henkilökohtaiset, helposti katoavat tavarat omaan laatikkoonsa. Koti pysyy siistinä, kun kaikella on oma paikka ja tavarat löytyvät helposti, kun niitä seuraavan kerran tarvitaan. Lipaston päälle voi vielä laittaa lokerikon postille ja pienen korin tai astian avaimille.